ก.ล.ต.ใจดี! ขยายเวลา KC ส่งรายงานตรวจสอบพิเศษเป็น 8 มี.ค.60
ก.ล.ต. ขยายเวลา KC ส่งรายงานตรวจสอบพิเศษเป็น 8 มี.ค.60 จากเดิม 6 ก.พ.60 จากกรณีผู้สอบบัญชีของ KC มีข้อสงสัยเกี่ยวกับธุรกรรมซื้อขายที่ดิน-ตั๋วแลกเงิน
14 ก.พ. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขยายระยะเวลาการนำส่งรายงานการตรวจสอบเป็นกรณีพิเศษ (special audit) ให้แก่บริษัทเค.ซี.พร็อพเพอร์ตี้ จำกัด (มหาชน) หรือ KC ซึ่งครบกำหนดนำส่ง ก.ล.ต. ในวันที่ 6 ก.พ.60 เป็นภายในวันที่ 8 มี.ค.60
ทั้งนี้สืบเนื่องจากสำนักงานก.ล.ต. ให้ KC จัดทำ special audit เพื่อตรวจสอบระบบการดำเนินงานภายในเกี่ยวกับการออกตั๋วแลกเงิน การรับและจ่ายเงินที่เกี่ยวข้อง และระบบการบันทึกบัญชี และตรวจสอบประเด็นที่ผู้สอบบัญชีของ KC มีข้อสงสัยเกี่ยวกับธุรกรรมซื้อขายที่ดินว่าเป็นไปตามปกติของธุรกิจหรือไม่ พร้อมกับให้แก้ไขงบการเงินงวดปี 2558 และงวดไตรมาส 3 ปี 2559 ซึ่งไม่ได้บันทึกหนี้สินจากการออกตั๋วแลกเงินให้ถูกต้อง โดยให้ KC นำส่ง special audit และงบการเงินฉบับแก้ไขต่อ ก.ล.ต. ภายในวันที่ 6 กุมภาพันธ์ 2560
โดยต่อมา KC ได้ขอขยายระยะเวลาในการนำส่ง speical audit ออกไปอีก 30 วัน เนื่องจากข้อมูลและเอกสารที่ต้องตรวจสอบมีจำนวนมาก จึงต้องใช้เวลาในการตรวจสอบเพิ่มเติม ซึ่ง ก.ล.ต. พิจารณาแล้วจึงให้ขยายระยะเวลา
สำหรับการนำส่งรายงานดังกล่าวเป็นภายในวันที่ 8 มีนาคม 2560 และให้ KC เร่งนำส่งงบการเงินฉบับแก้ไขต่อ ก.ล.ต. พร้อมทั้งเปิดเผยผล special audit และงบการเงินดังกล่าวผ่านสื่ออิเล็กทรอนิกส์ของตลาดหลักทรัพย์ฯ ด้วย